b'\n_START_ARTICLE_\nHonkongas (sala)\n_START_PARAGRAPH_\nHonkongas (kin. \xe9\xa6\x99\xe6\xb8\xaf\xe5\xb3\xb6)\xc2\xa0\xe2\x80\x93 sala pietin\xc4\x97je Honkongo dalyje, Kinijoje. 2006\xc2\xa0m. joje gyveno 1 268 122 gyv., gyventoj\xc5\xb3 tankumas\xc2\xa0\xe2\x80\x93 15,915/km\xc2\xb2. Pirmojo opiumo karo metu 1842\xc2\xa0m. sal\xc4\x85 okupavus Did\xc5\xbeiajai Britanijai joje buvo 3000 gyventoj\xc5\xb3, i\xc5\xa1sibars\xc4\x8diusi\xc5\xb3 keliolikoje \xc5\xbevej\xc5\xb3 gyvenvie\xc4\x8di\xc5\xb3. Netrukus brit\xc5\xb3 kariuomen\xc4\x97 \xc4\xafk\xc5\xabr\xc4\x97 Viktorijos miest\xc4\x85, pavadint\xc4\x85 karalien\xc4\x97s Viktorijos vardu. Centrinis Honkongo salos rajonas (\xe2\x80\x9eCentral\xe2\x80\x9c) yra istorinis, politinis ir ekonominis Honkongo centras. \xc5\xa0iaurinis salos krantas sudaro pietin\xc4\x99 Viktorijos \xc4\xaflankos pakrant\xc4\x99. Viktorijos \xc4\xaflanka \xc5\xbeenkliai prisid\xc4\x97jo prie Honkongo ekonominio vystymosi, nes jos gil\xc5\xabs vandenys leid\xc5\xbeia \xc4\xafplaukti dideliems prekybiniams laivams._NEWLINE_Saloje yra daugyb\xc4\x97 istorini\xc5\xb3 lankytin\xc5\xb3 viet\xc5\xb3, stamb\xc5\xabs prekybos centrai. Aplinkiniuose kalnuose populiarus p\xc4\x97s\xc4\x8di\xc5\xb3j\xc5\xb3 turizmas. \xc5\xa0iaurin\xc4\x97 salos dalis kartu su Kaulunu sudaro pagrindin\xc4\x99 Honkongo miesto zon\xc4\x85. J\xc5\xb3 bendras plotas yra apie 88,3\xc2\xa0km\xc2\xb2, o gyventoj\xc5\xb3 skai\xc4\x8dius 3 156 500.\n_START_SECTION_\nGeografija\n_START_PARAGRAPH_\nHonkongo sala yra antra pagal dyd\xc4\xaf Honkonge (did\xc5\xbeiausia yra Lantau sala). Salos plotas\xc2\xa0\xe2\x80\x93 80,4\xc2\xa0km\xc2\xb2. Nuo \xc5\xbeemyno (Kauluno pusiasalio ir Nauj\xc5\xb3j\xc5\xb3 teritorij\xc5\xb3) sal\xc4\x85 skiria Viktorijos s\xc4\x85siauris.\n_START_SECTION_\nGyventojai\n_START_PARAGRAPH_\n2000\xc2\xa0m. saloje buvo 1 367 900 gyventoj\xc5\xb3, t. y. 19\xc2\xa0% vis\xc5\xb3 Honkongo gyventoj\xc5\xb3. Gyventoj\xc5\xb3 tankumas saloje yra didesnis nei likusiame Honkonge ir sudaro 18 000 gyv/kv.km, ta\xc4\x8diau sala apgyvendinta labai netolygiai\xc2\xa0\xe2\x80\x93 urbanizuotose salos dalyse gyventoj\xc5\xb3 tankumas siekia 26 000 gyv/kv.km.\n_START_SECTION_\nTransportas\n_START_PARAGRAPH_\nHonkongo metropoliteno at\xc5\xa1aka eina palei \xc5\xa1iaurin\xc4\x99 salos pakrant\xc4\x99 i\xc5\xa1 vakar\xc5\xb3 \xc4\xaf rytus. Vakarin\xc4\x97s salos dalies metropolitenas nesiekia, nors planuojama pagrindin\xc4\x99 metro at\xc5\xa1ak\xc4\x85 prat\xc4\x99sti iki Kenedi Tauno vakarin\xc4\x97je salos dalyje. Darbai prad\xc4\x97ti 2008\xc2\xa0m. ir planuojami baigti iki 2012\xc2\xa0m. Tiktai saloje yra tramvajaus linijos._NEWLINE_Su Kauluno pusiasaliu sal\xc4\x85 jungia du automobili\xc5\xb3 transporto tuneliai (Cross-Harbour ir Western Harbour tuneliai), du gele\xc5\xbeinkelio transporto (metro) tuneliai ir vienas automobili\xc5\xb3 ir gele\xc5\xbeinkelio transporto tunelis (Eastern Harbour). Planuojamas ir ketvirtas gele\xc5\xbeinkelio transporto tunelis, turintis i\xc5\xa1spr\xc4\x99sti perkrovim\xc4\x85 piko metu. Tilt\xc5\xb3 tarp salos ir \xc5\xbeemyno n\xc4\x97ra.\n_START_SECTION_\nIstorija\n_START_PARAGRAPH_\n1841\xc2\xa0m. sausio 20 d. sal\xc4\x85 u\xc5\xbe\xc4\x97m\xc4\x97 Did\xc5\xbeiosios Britanijos Karali\xc5\xa1kojo karinio j\xc5\xabr\xc5\xb3 laivyno kapitonas Charles Elliot. Pagal Nankino sutart\xc4\xaf 1842\xc2\xa0m. pripa\xc5\xbeinta Did\xc5\xbeiosios Britanijos teis\xc4\x97 valdyti sal\xc4\x85._NEWLINE_1941\xc2\xa0m. gruod\xc5\xbeio 8 d. sal\xc4\x85 u\xc5\xbepuol\xc4\x97 Takasi Sakai vadovaujamos japon\xc5\xb3 paj\xc4\x97gos, kurios susid\xc5\xabr\xc4\x97 su sal\xc4\x85 gynusiais britais, kanadie\xc4\x8diais, indais ir Honkongo savanoriais. Jau pirm\xc4\x85j\xc4\x85 dien\xc4\x85 japonai \xc4\xafgijo prana\xc5\xa1um\xc4\x85 ore, o skai\xc4\x8diumi puolan\xc4\x8diosios paj\xc4\x97gos buvo gausesn\xc4\x97s u\xc5\xbe gyn\xc4\x97jus. Honkong\xc4\x85 japonai u\xc5\xbe\xc4\x97m\xc4\x97 1941\xc2\xa0m. gruod\xc5\xbeio 25 d. Honkongo gubernatorius Markas Jangas asmeni\xc5\xa1kai pasidav\xc4\x97 laikinajame japon\xc5\xb3 \xc5\xa1tabe, tre\xc4\x8diajame vie\xc5\xa1bu\xc4\x8dio \xe2\x80\x9ePeninsula\xe2\x80\x9c auk\xc5\xa1te. Rensuk\xc4\x97 Isogai tapo japon\xc5\xb3 gubernatoriumi Honkonge. Netrukus prasid\xc4\x97jo hiperinfliacija ir maisto produkt\xc5\xb3 normavimas, japon\xc5\xb3 vyriausyb\xc4\x97 u\xc5\xbedraud\xc4\x97 Honkongo dolerius. Per pirmas kelias dienas po Honkongo kapituliacijos buvo i\xc5\xa1prievartautos daugiau nei 10 000 moter\xc5\xb3, nu\xc5\xbeudyta daugyb\xc4\x97 \xc4\xaftariam\xc5\xb3j\xc5\xb3 disident\xc5\xb3. Japon\xc5\xb3 vyriausyb\xc4\x97 suma\xc5\xbeino kasdien\xc4\xaf salos gyventoj\xc5\xb3 racion\xc4\x85, kad daugiau maisto likt\xc5\xb3 kariams. Daugyb\xc4\x97 gyventoj\xc5\xb3 prievarta buvo i\xc5\xa1keldinti \xc4\xaf \xc5\xbeemyno rajonus, kur siaut\xc4\x97 badas ir ligos. 1945\xc2\xa0m. rugpj\xc5\xab\xc4\x8dio 14 d. Japonijai kapituliavus, Honkongo gyventoj\xc5\xb3 bebuvo lik\xc4\x99 600 000, t. y. ma\xc5\xbeiau nei pus\xc4\x97 i\xc5\xa1 1,6 mln. gyventoj\xc5\xb3 iki karo.'